Десислав Начков
Синята тетрадка

chitanka.info

Днес случайно се зачетох в синята тетрадка,

там, където своите мисли в стихове редувах

и младежките копнежи в думи запечатвах,

изповядвах, заклеймявах, честно — без преструвки.

Стори ми се неуместно пак да се завръщам

в спомените черно-бели, вплетени в листата,

да ги пак съпреживявам, кротко — без прегръдка,

вместо нови да потърся, давайки нататък.

Уж случайно, а сърцето миг след миг се трогва

от това, че е открило себе си отново,

сгушено безброй години в кратичките строфи,

като камък във земята някога заровен.

И когато пак затворя синята тетрадка,

стиховете си наивни дълго ще повтарям,

мъчейки се да разкрия скритата загадка,

на отминалото време смисъла забравен.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.